**SASTANAK ČLANOVA NADZORNOG ODBORA ZA IZBORNU KAMPANjU SA PREDSTAVNICIMA POSMATRAČKE MISIJE CRTA**

Članovi Nadzornog odbora za izbornu kampanju sastali su se u utorak, 21. novembra 2023. godine, sa predstavnicima Posmatračke misije CRTA, Vladanom Jaraković i Angelom Trajić, članicama pravnog tima.

Na početku sastanka, predstavnici Posmatračke misije CRTA upoznali su članove Nadzornog odbora za izbornu kampanju o aktivnostima koje CRTA sprovodi na posmatranju izbora, počev od njihovog raspisivanja 1. novembra 2023. godine.

U nastavku, zamolili su članove Nadzornog odbora da im pojasne odredbe Zakona kojima je propisana nadležnost tog odbora, pitanje mandata članova Nadzornog odbora, posebno imajući u vidu da su to bila pitanja kojima se ovaj odbor pretežno bavio u prethodnom izbornom ciklusu, kao i pitanje načina na koji će zainteresovani pojedinci moći da se obrate Nadzornom odboru, ukoliko uoče nepravilnosti za koje je ovaj odbor nadležan.

Članovi Nadzornog odbora ukazali su na važnost kontinuiteta u radu, kao i da će pojedine primedbe, predlozi i ideje članova prethodnog saziva Nadzornog odbora biti primenjene u radu novoformiranog Nadzornog odbora, u cilju veće produktivnosti i transparentnosti. Zakonom o izboru narodnih poslanika definisane su nadležnosti Nadzornog odbora, ali je status Nadzornog odbora kao privremenog ili stalnog tela ostao nedorečen. Takođe, istaknuta je potreba za detaljnijim preciziranjem nadležnosti Nadzornog odbora budući da je dosadašnja praksa pokazala da se uvek postavlja pitanje granica, kao i prekoračenja istih. Pojašnjeno je da Nadzorni odbor kao telo čiji se članovi biraju Odlukom Narodne skupštine podnosi Izveštaj o radu, te da bi u skladu sa tim trebalo da upravo Narodna skupština razmatra taj dokument.

Članovi Nadzornog odbora istakli su da će ovaj odbor u svom radu nastaviti sa dobrom praksom saradnje sa svim relevantnim učesnicima u izbornoj kampanji, kao što je Zakon i predvideo.

Istaknuto je da Nadzorni odbor putem saopštenja informiše javnost o svojim aktivnostima kako bi svaki građanin i učesnik u izbornoj kampanji bio upoznat sa mogućnošću obraćanja Nadzornom odboru ukoliko uoči nepravilnosti iz nadležnosti ovog odbora. Članovi Nadzornog odbora podsetili su na mogućnost „izdvojenog mišljenja“ odnosno prava svakog člana odbora da nakon glasanja iznese svoje mišljenje koje zatim postaje sastavni deo Zapisnika.

U diskusiji su učestvovali Svetislav Goncić, predsednik Nadzornog odbora i članovi: prof. dr Miodrag Savović, dr Slobodan Prvanović, mr Vojin Vučićević, prof. dr Dragan Vučinić i prof. dr Bojan Tubić.